Odvolanie podané 28. decembra 2021: Fachverband Spielhallen eV a LM proti uzneseniu Všeobecného súdu (štvrtá komora) z 22. októbra 2021 vo veci T-510/20, Fachverband Spielhallen eV a LM/Európska komisia
(vec C-831/21 P)
Jazyk konania: nemčina
Účastníci konania
Odvolatelia: Fachverband Spielhallen eV, LM (v zastúpení: A. Bartosch a R. Schmidt, Rechtsanwälte)
Ďalší účastníci konania: Európska komisia, Spolková republika Nemecko
Návrhy odvolateľov
Odvolatelia navrhujú, aby Súdny dvor
zrušil uznesenie Všeobecného súdu Európskej únie vo veci T-510/20,
vrátil vec Všeobecnému súdu,
rozhodol o trovách konania neskôr.
Odvolacie dôvody a hlavné tvrdenia
Odvolatelia na podporu odvolania uvádzajú jeden odvolací dôvod, ktorým vytýkajú porušenie článku 107 ods. 1 ZFEÚ.
Všeobecný súd zamietol žalobu vo veci T-510/06 z jediného dôvodu, že opatrenie spôsobujúce ujmu nemôže predstavovať hospodársku výhodu v zmysle článku 107 ods. 1 ZFEÚ. Podľa ustálenej judikatúry Únie v daňovej oblasti však prvky skutkovej podstaty hospodárskej výhody a selektívnosť musia byť vždy preskúmané spoločne. Konštatovanie selektívnosti vždy predpokladá určenie bežného daňového systému. Bez jeho určenia teda nie je možné zistiť, či existuje hospodárska výhoda. Všeobecný súd však nepreskúmal bežný daňový prípad, a teda nemal dospieť k záveru, že sporné opatrenie neviedlo k hospodárskej výhode. Napadnuté uznesenie je preto poznačené závažným nesprávnym právnym posúdením.
____________